รางวัลใหญ่
ช่วงนี้ทั้งสถาบันในไทยและต่างประเทศแจกรางวัลกันเป็นว่าเล่น แล้วแต่ว่าธนาคารไหนจะได้รับรางวัลเวทีใหญ่กว่ากัน
14 ธ.ค. 2558

ช่วงนี้ทั้งสถาบันในไทยและต่างประเทศแจกรางวัลกันเป็นว่าเล่น แล้วแต่ว่าธนาคารไหนจะได้รับรางวัลเวทีใหญ่กว่ากัน
เมื่อเร็วๆ นี้ ธนาคารกรุงเทพได้รับรางวัลใหญ่ ที่ถือว่าแจ๋วจริงเป็นรางวัล “แบรนด์ยอดเยี่ยมแห่งปี 2015-2016” (Brand of the Year 2015-2016) ประเภทธุรกิจธนาคาร จาก World Branding Forum องค์กรไม่แสวงหาผลกำไรระดับโลก ที่ก่อตั้งขึ้นโดยมีวัตถุประสงค์เพื่อยกระดับมาตรฐานการสร้างแบรนด์ที่ดี
รางวัลนี้ถือว่าเป็นรางวัลมหาชน เพราะได้รับจากการลงคะแนนโหวตออนไลน์จากผู้บริโภคกว่า 6.5 หมื่นคนทั่วโลก ที่สนใจร่วมลงคะแนนให้กับแบรนด์ต่างๆ
รางวัลดังกล่าวแบ่งออกเป็นระดับโลกและระดับประเทศ ธนาคารกรุงเทพเป็นธนาคารไทยเพียงแห่งเดียวที่ได้รับรางวัลในระดับประเทศ ซึ่งพิจารณาจากการประเมินมูลค่าแบรนด์ การวิจัยตลาดผู้บริโภค
พิธีมอบรางวัล World Branding Awards ก็ไปจัด ณ พระราชวังเคนซิงตัน กรุงลอนดอน สหราชอาณาจักร แต่ผู้บริหารแบงก์มอบให้ พีริยเทพ หอมหวล ผู้จัดการสาขาลอนดอนสหราชอาณาจักร ธนาคารกรุงเทพ เป็นตัวแทนไปรับรางวัลแทน เมื่อต้นเดือน ธ.ค.นี่เอง